Serea

[miniatura|300px|[Ulises e as sereas. Vaso ático de figuras vermellas, contra o 480-470 a.C.]]
Na mitoloxía grega, unha **serea** é unha ninfa filla do río Aqueloo, o maior río de Grecia, e dunha musa, Calíope para uns; Terpsícore, para outros; ou Estérope, filla de Éurite, segundo outros máis . Segundo outras versións, as sereas poden ser fillas de Forcis e Xea. Cos seus cantos engaiolaban os mariñeiros e provocaban a súa morte contra os cantís que arrodeaban a súa illa. Segundo a tradición grega, as sereas vivían nos cantís das costas (**Lenda das Sereas**), como podemos ver nos gravados do mito de Ulises.

En Galiza son coñecidas como **mulleres mariñas** e outros nomes como **Mariña** ou **Marosa**, e están moi vinculadas a outros mitos como o da **Maruxaina** ou as **xacias e xacios**. 

Aínda que este ser mitolóxico vénnos de herdanza do mundo grego, pénsase que a súa orixe é anterior (Persa ou Indoeuropeo).

## Terminoloxía 
A palabra *sirena* tamén se emprega noutras linguas para describir dispositivos que emiten sons fortes de advertencia, relacionado co canto das **sereas** mitolóxicas. Noutras linguas románicas o termo coindide para ambos significados. En galego normativo o nome para o son e o dispositivo é "*sirena*", en portugués tamén se distingue entre o ser mitolóxico ***sereia*** e o son "*sirene*".

Segundo unha lenda galega, Roldán casou coa serea Mariña de Sálvora, e aínda hoxe cando o mar está bravo fai soar o seu olifante a modo de sirena de advertencia.

### Etimoloxía 
O nome das sereas provén do termo latino *siren*, que á súa vez deriva do grego antigo *Seirēn* (Σειρήν, pl.: Σειρῆνες - Seirēnes).  A orixe etimolóxica deste termo grego non é completamente clara, mais existen varias hipóteses:

A teoría máis aceptada suxire que *Seirēn* pode estar relacionado coa palabra grega *seira* (σειρά), que significa "lazo" ou "corda", o que faría referencia ao poder cativador das sereas, que atrapaban aos mariñeiros co seu canto engaiolante, como se fosen encadeados por unha corda invisible.

O termo inglés *mermaid* deriva tamén de linguas románicas, a través do francés *mere* (mar).. Co paso dos séculos vai predominando cada vez máis a figura feminina, aínda que na iconografía relixiosa seguen aparecendo sereas con cabeza de home ata ben entrada a Idade Media.

A serea simboliza a sedución, de aí que tome forma feminina. A tal fin utiliza o canto ou a música, o que explica que por veces apareza con instrumentos musicais, como a lira. Busca seducir os homes para levalos ó pecado ou á morte, física ou espiritual. Como símbolo que indica este obxectivo incorpora moitas veces a serpe: serpes que lle saen da boca, longos cabelos que rematan en cadansúa serpe, pescozo estilizado que semella o dunha serpe ou rabo de serpe no canto do rabo de ave que lle sería propio. Noutras representacións aparecen acompañadas ou entrelazadas con serpes.

Dentro da intención moralizante da arte medieval, nalgúns capiteis reflíctese a loita contra o pecado (en forma de serea). Así, pódense ver casos nos que unha figura humana agarra a serea polo pescozo, tenta cortarlle a cabeza cunha espada ou abatela cun garrote. Outras veces a serea aparece atacada -mesmo xa trabada- por cans, leóns ou dragóns.

No século XII, o sacerdote e teólogo Honorio de Autun (1080 - c. 1153) identificaba as sereas con tres pecados capitais: o canto, a voz, simbolizaba a avaricia; a frauta, a soberbia; e a lira, a luxuria. Profundando no significado cristián da lenda das sereas, Ulises sería o pobo cristián, o sabio; a nave na que viaxan sería a Igrexa; o mastro ó que se mandou atar Ulises, a cruz; e a cera coa que se mandou tapa-los oídos, Cristo. 
 
[miniatura|250px|Sereas-peixe nun capitel de Santiago de Breixa, [Silleda.]]
Xa nos séculos XII-XIII comezan a aparecer as sereas-peixe: metade superior de muller (torso, brazos e cabeza) e metade inferior de peixe (abdome e o que serían as pernas) . Esta morfoloxía muller-peixe recibe o nome de **Nereida**. Baixo esta forma, a representación da serea como sedutora dos homes adquire maior expresividade: longos cabelos (que ás veces se peitea) e peitos ben patentes. A arma da música, que era máis comprensible nas sereas-ave, refórzase nas sereas-peixe cun uso máis habitual de instrumentos musicais.

Outro dos símbolos que ás veces acompañan a serea-peixe, para reforzar o carácter de luxuria deste ser mitolóxico, e un peixe que a serea leva na man, símbolo fálico na iconografía medieval.

## As sereas en Galicia 
A figura da serea, tanto como ave ou como en forma de peixe, é frecuente na imaxinería relixiosa galega. Pódese ver en capiteis ou bases das columnas dos apóstolos e profetas dos pórticos das catedrais de Santiago ou de Ourense, así como en métopas, canzorros ou nas paredes das igrexas de San Domingos de Bonaval, de Ribadavia, Portomarín, Betanzos, Breixa (Silleda) etc. Tamén aparecen nalgunhas letras capitulares das Cantigas de Santa María e nos doseletes do coro pétreo do mestre Mateu.

Quizais relacionada coas sereas que seducían os mariñeiros para levar os barcos contra os cantís, na Costa da Morte existe a crenza que asimila as sereas coas bruxas, que teñen o poder de voar.

Vicente Risco di que non foi quen de recoller en Galicia ningunha tradición popular nin lenda relacionada coas sereas, aínda que si en Portugal. Non obstante, outros etnógrafos si que atoparon lendas e contos sobre sereas, tanto de mar (por exemplo, a Mariña de Sálvora, as que habitan nas Illas Miranda, na ría de Ares, ou na praia de Mogor, Marín), como de auga doce (por exemplo, as que viven no rego do Bao, en Sober, Lugo).

Ficheiro:Santiago serea femia.jpg|Serea femia en Santiago de Compostela.
Ficheiro:Santiago tritón.jpg|Tritón (serea macho) en Santiago de Compostela.
Ficheiro:Platerías serea.jpg|Serea na fachada das Pratarías, Santiago.
Ficheiro:O sereo, Francisco Leiro.jpg|Moderno *sereo* de Paco Leiro en Vigo.

### Sereas na heráldica 
[miniatura|Escudo de Castelao na fachada da Sociedade Cultural de [Reboreda, Redondela|Reboreda.]]
A figura da serea (muller-peixe ou nereida) está presente na heráldica. Un escudo galego no que figura unha serea é o dos vizcondes de Fefiñáns. Pode verse na fachada lateral do Pazo de Fefiñáns, así coma na capela do pazo.

Castelao tomou a imaxe dunha serea para deseñar o seu escudo de Galiza para a época da república co lema inscrito *Denantes mortos que escravos*.

Ficheiro:Escudo_con_serea_na_igrexa_de_San_Bieito,_Fefiñáns.jpg|Escudo con serea na Igrexa de San Bieito de Fefiñáns.
Ficheiro:Cambados, Fefiñáns escudo 03-03b.jpg|Escudo coa serea no Pazo de Fefiñáns.
Ficheiro:Rianxo capela Patrocinio 01-02.jpg|Escudo dos Mariño de Lobeira, na capela do Patrocinio (Rianxiño, Rianxo).

Hoxe en día a idea dunha serea como ser maligno que leva a morte aos mariñeiros apenas existe, sendo estes uns seres bos que axudan os mariñeiros cando naufragan, ao igual que a historia da lenda do vizconde de Fefiñáns. De todos os xeitos, aínda hoxe en día en Galiza temos claros exemplos destes casos, como a serea Maruxaina en San Cibrao, Cervo.

## Galería de imaxes 

Ficheiro:Funerary siren Louvre Myr148.jpg|Serea do século I a. C.
Ficheiro:John Collier - The Land Baby.jpg|*The Land Baby* de John Collier
Ficheiro:Coat of arms of Warsaw.svg|Escudo de Varsovia
Ficheiro:Petite sirène de Copenhague (conforme à la loi danoise).JPG|En Copenhague
Ficheiro:Serea, A Coruña.jpg|Na Coruña, saudando desde as rochas do Orzán á baía de Riazor.
Ficheiro:Monumento a Alfonso XII (Madrid) 10a.jpg|En Madrid, no monumento dedicado a Afonso XII.
Ficheiro:VancouverMermaid.jpg|En Vancouver

## Notas 
## Véxase tamén 
### Bibliografía 
* BERNÁRDEZ, Carlos L. e MARIÑO FERRO, Xosé Ramón (2004). *Bestiario en pedra. Animais fabulosos na arte medieval galega*, Nigra Trea, Vigo.
* RISCO, Vicente (1979). "Etnografía. Cultura espritual", en OTERO PEDRAYO, Ramón*Historia de Galiza*, tomo I. Nós, Bos Aires 1962 (Reed. Akal, Madrid)

### Outros artigos 
* Lenda das sereas
* Bestiario
* Harpía
* Kelpie
* Mitoloxía celta
* Mitoloxía galega
* Mitoloxía grega
* Nereidas
* Tritón (mitoloxía)
* Xacio

### Ligazóns externas 
* Galicia Encantada
* Legends of The Sea: The Sirens I Grew Up With  (en inglés)